Burkhard von Fenis
Dr Burkhard vo Fenis (au Burkhard vo Haaseburg, * um 1040 z Vinelz am Bielersee; † 12. April 1107 z Baasel) isch e burgundische Aadlige und vo 1072 bis zu sim Dood Bischof vo Baasel gsi. Er isch dr Brueder gsi vom Cuno vo Fenis, wo Bischof vo Lausanne worde isch.

Kindheit und Jugend 
Dr Burkhard isch dr Soon vom burgundische Aadelsherr Ulrich vo Fenis gsi und isch an dr Domschuel z Eichstätt zum Gäistlige usbildet worde. Spöötistens um 1069 isch er z Mainz as Kämmerer vom Erzbischof Siegfried I. noochgwiise.

Erläbniss mit em Heinrich IV. 
1072 het dr Heinrich IV. vom Gschlächt vo de Salier dr Burkhard zum Bischof vo Baasel erhobe. Er isch 1076 an dr Synode z Worms drbii gsi, wo dr Papst Gregor VII. für abgsetzt erkläärt worde isch. Er het drfür gschafft, ass s Episkopat uf dr Synode vo Piacenza däm wurd zuestimme. Dr König Heinrich isch mit sine loyale Gfolgslüt, under iine au dr Burkhard, mit em Bann gstrooft worde. Im Herrschergebiet vom Heinrich isch druf dr Rudolf vo Schwoobe zum Geegeköönig gweelt worde.

Dr Burkhard het 1077 dr Heinrich begläitet, won er uf Canossa gange isch, dr Babst demüetig aagfleet und bittet het, ass er dr Bann von em wurd nää. Au spööter isch dr Burkhard em König und spöötere Kaiser Heinrich dröi bliibe, und het drfür  1080 d Landgroofschaft Buchsgau mit em Hauptort Härkinge überkhoo. 1084 s Schloss Rappoltstäi   im Elsass drzue khoo und 1095 het em dr Heinrich d Abtei Pfäfers im hütigen Kanton Sanggalle gee.

Z Baasel 
Dr Burkhard vo Fenis het z Baasel mit em Dalbeklooster s erste Klooster in dr Stadt gründet. Um 1080 het er um Baasel die ersti Stadtmuure baut. Um 1100 het er uf eme Hangvorsprung vom Jolimont d Burg Erlach BE lo baue.

Litratuur

Weblingg
 Burkhard von Hasenburg (von Fenis) uf www.altbasel.ch

Bischof
Bischof vo Baasel
Fürstbistum Basel
Person (Mittelalter)
Person (Basel)
Maa